‘TTW’วาดแผน5ปีรายได้แตะหมื่นล้าน
TTW วาดแผน 5 ปีบริษัทสาธารณูปโภค ตุน 2.38 หมื่นล้านบาท ขยายงานซื้อกิจการร่วมทุนหวังรายได้แตะหมื่นล้านปี 2560
1 ธ.ค. 2555

TTW วาดแผน 5 ปีบริษัทสาธารณูปโภค ตุน 2.38 หมื่นล้านบาท ขยายงานซื้อกิจการร่วมทุนหวังรายได้แตะหมื่นล้านปี 2560 
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) เปิดเผยว่า กำหนดแผนการดำเนินงานภายใน 5 ปีข้างหน้า (2556-2560)จะเป็นบริษัทที่ดำเนินงานด้านสาธารณูปโภคที่ครอบคลุมทั้งงานด้านน้ำประปา พลังงาน และชีวมวล ใช้หลากกลยุทธ์ตั้งแต่การซื้อกิจการ การร่วมลงทุน หรือการลงทุนก่อนสร้างเองทั้งในประเทศและต่างประเทศ ตั้งงบลงทุนทั้งหมด 2.38 หมื่นล้านบาท โดยจะกู้เงินจากธนาคารพาณิชย์ 1.2 หมื่นล้านบาท ออกหุ้นกู้ใหม่ 5,000 ล้านบาท เงินจากหุ้นกู้เดิม 3,500 ล้านบาท และเงินทุนหมุนเวียนของบริษัท 3,800 ล้านบาท หวังว่าจะเห็นรายได้แตะที่ 1 หมื่นล้านบาท
“ปี 2560 สัดส่วนรายได้จากน้ำประปาจะอยู่ที่ 64% จากปัจจุบัน 95% และรายได้พลังงานสิ่งแวดล้อม จะเพิ่มถึง 36% จากปัจจุบัน 5%” นายสมโพธิ กล่าว
สำหรับปีหน้าคาดว่ารายได้อยู่ที่ 6,000 ล้านบาท หรือเพิ่มขึ้น 15% จากปีนี้ที่ 5,300 ล้านบาท จากการเติบโตปริมาณการใช้น้ำที่เพิ่มขึ้นและราคา อีกทั้งยังโตจากที่บริษัทจะซื้อกิจการในลักษณะเข้าไปรับสัมปทานต่อ 1 บริษัท ซึ่งจะทำให้มีกำลังการผลิตเพิ่มเข้ามา 23 หมื่นลูกบาศก์เมตรต่อวัน รวมทั้งจะมีการรับรู้รายได้จากบริษัท ซีเคพี ซึ่งบริษัทถือหุ้นอยู่ 30%
ด้านกำไรปีหน้าจะเติบโตไม่น้อยกว่าปีนี้ ซึ่งมาจากปัจจัยการลดภาษีนิติบุคคลในปีหน้าเหลือ 20% และบริษัทยังมีการรับรู้รายได้พิเศษจากการคืนภาษีที่น้ำประปาปทุมธานี
TTW ตั้งงบลงทุนปีหน้าอยู่ที่ 4,5005,000 ล้านบาท ในการขยายกำลังการผลิตเพิ่ม นอกจากนี้ยังกันเงิน 1,000 ล้านบาท เพื่อซื้อธุรกิจน้ำประปา 1 แห่ง ลงทุนในโครงการโซลาร์ฟาร์มในประเทศ และมีแผนที่จะลงทุนในธุรกิจพลังงานแสงอาทิตย์และลม และกำลังมองธุรกิจพลังงานขยะหรือโรงบำบัดน้ำเสีย